Jou gids vir biddag in Bloem | Netwerk24
Deur Elsje du Toit 21 April 2017 13:38
Angus BuchanFoto: Elizabeth Sejake
Om ’n miljoen mense bymekaar te kry om saam vir die land te bid, verg deeglike beplanning. Hier is ’n paar riglyne om Saterdag by die It’s Time-gebedsbyeenkoms op die plaas Wilde Als buite Bloemfontein in gedagte te hou.
Mense word gevra om nie langs die pad stil te hou nie. Die organiseerders van It’s Time het parkeer- en kampeerplekke aangewys waar jy jou voertuig kan parkeer of onder die Vrystaatse sterre kan kampeer.
As jy oorslaap, los jou kampeertoerusting of woonwa op die aangewysde plekke.
Indien jy ’n parkeerplek op die webtuiste bespreek het, hou by die tyd wat jy gekies het. Daar is slegs 1 000 parkeerplekke per uur beskikbaar.
Al wat jy vir die gebedsbyeenkoms nodig het, is genoeg water en kos vir ongeveer 12 uur, ’n stoel of piekniekombers en jou Bybel.
Onthou dat die Vrystaatse son baie onvergewensgesind kan wees, so maak seker jy het ’n hoed en genoeg sonskerm byderhand.
Vir die koel aande en oggende is dit wys om ’n lekker warm baadjie in te pak. Maak ook seker jy het gemaklike skoene aan om tot by die byeenkoms te stap.
Hoewel daar 1 000 tydelike toilette en 30 000 rolle toiletpapier is, is dit altyd goed om jou eie rol saam te neem, net vir ingeval.
Geen regstreekse uitsendings of “live streaming” word toegelaat nie. Los maar ook jou hommeltuig by die huis.
Vir bejaardes en gestremdes is daar ’n afsonderlike gebied met aparte ablusiegeriewe. Vir dié met gehoorgestremdheid is daar tolke wat Buchan se boodskap sal oordra.
Maak seker jou kind skree nie blou moord wanneer hy of sy tussen die mense verdwaal het nie. As jou kind wegraak, sal dit op die groot skerms aangekondig word en sal hy veilig by die inligtingstente gehou word totdat sy familie hom kom haal. Om veilig te wees, skryf jou naam, van en kontaknommer op jou kind se arm.